**Javaslat fejlesztésekkel kapcsolatos döntések meghozatalára**

**I.**

A gazdaság újraindítását célzó egyedi fejlesztési támogatásokról szóló 1448/2021. (VII.7.) Korm. határozat (továbbiakban: 1448/2021. (VII.7.) Korm.határozat) értelmében Szombathely Megyei Jogú Várost **1.205.000.000,- Ft összegű vissza nem térítendő támogatás** illeti meg az alábbi projektek megvalósítására az alábbi összegek szerint:

* belterületi útfejlesztések: 435 millió Ft,
* Gyöngyös-patak hídrekonstrukció: 130 millió Ft,
* zanati kerékpárút fejlesztése: 300 millió Ft,
* a Vásárcsarnok környékének rekonstrukciója, kapcsolódó parkolók kialakítása: 220 millió Ft,
* Víztorony és környezetének fejlesztése, II. ütem: 120 millió Ft.

A települési önkormányzatok gazdaság újraindítását célzó beruházásainak támogatásáról és egyes önkormányzatokat érintő Korm. határozatok módosításáról szóló - a 1448/2021. (VII.7.) Korm. határozattal összhangban kiadott - 1625/2021. (IX.3.) Korm. határozat Szombathely Megyei Jogú Várost érintően **905.000.000,- Ft összegű vissza nem térítendő támogatásról rendelkezik a Belügyminisztériumhoz, mint szakpolitikai felelőshöz tartozó projektek megvalósítására**:

* belterületi útfejlesztések,
* Gyöngyös-patak hídrekonstrukció,
* a Vásárcsarnok környékének rekonstrukciója, kapcsolódó parkolók kialakítása,
* Víztorony és környezetének fejlesztése, II. ütem.

Tájékoztatom a Tisztelt Közgyűlést, hogy a zanati kerékpárút fejlesztésére megjelölt 300 millió Ft-os támogatást tartalmazó Kormányhatározat - az Innovációs és Technológiai Minisztérium, mint szakpolitikai felelős tájékoztatása szerint - előkészítés alatt áll.

Dr. Dukai Miklós helyettes államtitkár úr megkeresésére 2021. július 21-én Önkormányzatunk levélben tájékoztatta a Belügyminisztériumot a Korm.határozatban nevesített projektek tervezett részleteiről. Jelen előterjesztésben összefoglalót adunk a projektek bemutatott tartalmáról.

1. **Belterületi útfejlesztések – 435 millió Ft**

A fejlesztésben nevesített utak részben Szombathely városának jelentős forgalmát lebonyolító, a legtöbb szombathelyi által rendszeresen használt, leginkább felújításra szoruló gyűjtőutak, részben pedig hosszú ideje felújításra szoruló lakóút.

Magyar László utca (Brutscher és a Dózsa György utca közötti szakasz)

A belvárosi városrészen a Magyar László utca út- és járdaburkolatát kívánjuk felújítani, a Magyar László utcai Perint-patak közúti hídjának burkolatcseréjével együtt. A felújítandó útszakasz hossza: 150 m. Az utca a városi gyűjtőutak közül az egyik legfontosabb szakasz. A városon belüli és azon áthaladó észak–dél, illetve kelet-nyugati irányú személyi és teherforgalom, valamint a közeli Ady tér autóbuszállomásra délről érkező helyi és helyközi autóbuszok is ezt használják. A város közintézményeinek nagy része is ezen az úton közelíthető meg (óvoda, iskola, gimnázium, szakközép- és főiskola és a kollégiumok).

Nádasdy Ferenc utca teljes szakasza

Az utca a Szombathely vasútállomásának megközelítését kiszolgáló egyik legfontosabb szakasz. A vasútállomás, illetve az ott található helyi és helyközi autóbuszállomás elérését szolgálja. Itt helyezkedik el a MÁV rendelő, továbbá a Vasút utcai posta, gyógyszertár, Kormányablak, és egy szakközépiskola is ezen az úton közelíthető meg. A felújítandó útszakasz hossza: 630 m. Az út mindkét oldalán döntött szegély biztosítja a parkolási lehetőséget, melynek cseréje indokolt a kopóréteg felújításával együtt.

Paragvári utca (Deák Ferenc utca és az Uzsoki utca közötti szakasz)

Az utca a város észak-déli irányú forgalmát lebonyolító egyik legfontosabb gyűjtőút szakasza. A Paragvári utca mellett és közvetlen közelében jelentős lakosságszámú régi és új lakótelep található. Az érintett útszakaszon a személyi és teherforgalom mellett jelentős az autóbuszforgalom is. A felújítandó útszakasz hossza: 1200 m. A Markusovszky kórház, általános iskola, gimnázium és orvosi rendelő megközelítését is ezen szakasz szolgálja. Az út mindkét oldalán kiemelt szegély van, melynek lokális cseréje indokolt.

Dozmat utca teljes szakasza

A Szombathely oladi városrészén található Dozmat utca út- és járdaburkolatát kívánjuk felújítani, melynek hossza: 260 m. Az utca jelenleg itatott makadám jellegű szilárd burkolattal rendelkezik, amely folyamatos kátyúzást és padkarendezést igényel. A járda 40 éves járdalapokkal burkolt, mára több helyen eltöredezett, megsüllyedt, felújítása indokolt a balesetmentes közlekedés érdekében.

A nevesített utak fejlesztése a Támogatói okirat aláírásától számítva előreláthatólag 19 hónapot venne igénybe. Az utak önkormányzati tulajdonúak.

1. **Gyöngyös-patak hídrekonstrukció – 130 millió Ft**

Lezajlott Szombathely Megyei Jogú Város hídjainak éves felülvizsgálata, amelynek eredményeképpen megállapítást nyert, hogy a hidak közül a Szent István király utcai Gyöngyös-patak híd a legrosszabb állapotú. A hídvizsgálati jegyzőkönyv kizárólag ennél az egy hídnál azonnali intézkedésként előírja a forgalmi sávok egy nyompályára való leszűkítését és a járdakonzolok forgalom előli lezárását. Egy éven belül szükséges a híd valós teherbírásának megállapítása és ideiglenes alátámasztásának meghatározása, átépítési terv készíttetése, majd a terv alapján a kivitelezés. A hídrekonstrukció megvalósítási ideje körülbelül 24 hónap. A fejleszteni kívánt ingatlan önkormányzati tulajdonban van.

1. **A Vásárcsarnok környékének rekonstrukciója, kapcsolódó parkolók kialakítása – 220 millió Ft**

A TOP-6.1.3-15-SH1-2016-00001 számú, „Szombathelyi Vásárcsarnok felújítása” elnevezésű projekt keretein belül nem volt lehetőség az alábbi közlekedési létesítmények kialakítására, amelyek jelen, II. ütemű fejlesztési támogatásból valósulnának meg:

* a 6615/27 hrsz-ú, jelenleg parkolóként használt rendezetlen kavicsos területre 15 db merőleges beállású parkoló, szilárd burkolatú úttal, kavicsolt parkolókkal;
* a Hunyadi út és Kinizsi Pál utca között az útburkolat és járda nyomvonalának korrekciója;
* a Szent Márton utca 6-10. számú épület és a Vásárcsarnok között ideiglenes piac és rendezvénytér kialakítása szintbeli emeléssel, a jelenlegi parkolók, járdák és zöldterületek átépítésével, a Hunyadi úti útcsatlakozás megtartásával, a tervezett parkolók száma 45 db;
* a Szent Márton utca 12. számú épület és a Vásárcsarnok között, a meglévő parkolócsoport hosszabbításaként további 8 db parkoló kiépítése
* a Szent Márton utca 10. és 12. számú épület között – a korábban engedélyezett Szent Márton utcai új útcsatlakozás hosszabbításában – 17 db parkoló kialakítása.

Az Önkormányzat a már elkészült és a tervezett kivitelezési munkákra hatályos útépítési engedéllyel rendelkezik, azonban a tervek felülvizsgálatra szorulnak.

A fejlesztés időszükségletét a Támogatói okirat aláírásától számítva összesen 18 hónapban határoztuk meg. A fejleszteni kívánt terület – 1 érintett ingatlan kivételével - önkormányzati tulajdonú.

**4. Víztorony és környezetének fejlesztése, II. ütem – 120 millió Ft**

A „Víztorony és környezetének turisztikai célú fejlesztése” című TOP projekt keretében az állagmegőrzésen túlmenően a létesítmény teljes felújítása megtörtént. A Víztorony földszintjén egy kávézót alakítottak ki, amelyhez a külső téren egy terasz is csatlakozik.

A jelen fejlesztésben nevesített II. ütemben a Víztornyot körülvevő KRESZ park útburkolatai és forgalomszabályozási rendszere kerül felújításra, valamint a mellette található játszótér újul meg.

A felújítás során a tervezett új, valamint a meglévő utak új burkolatot kapnak. Mini körforgalom készül, a meglévő „vasúti átkelőhelyen” új sínpár kerül beépítésre. A park keleti oldalán nyomvonal korrekció kerül végrehajtásra, megóvandó a fák gyökérzetét. Megújul a park déli részén lévő lépcső, és a táblázás is.

A játszótér kialakítására új kiviteli tervet kell készíteni, mely a meglévő játszóelemeket megtartja, azokat beemeli az új, parkba illeszkedő koncepcióba. A park megőrzendő adottsága a koros, egészséges, viszonylag sűrű faállomány.

A helyi jelentőségű természetvédelemi oltalom alatt álló Brenner-parkban a Víztorony felújításával és új funkcióval való bővítésével, a KRESZ park újraéledésével és egy új, nagy kiterjedésű, különleges játszóeszközökkel rendelkező, igényes kivitelű, központi játszótér kialakításával olyan együttes jöhet létre, mely a kisgyermekes családok számára vonzó rekreációs lehetőséget kínál.

A fejlesztés becsült időigénye összesen 19 hónap. A fejlesztésre szánt ingatlan önkormányzati tulajdonú.

A támogatás lehívásához a Belügyminisztériumtól kapott tájékoztatásnak megfelelően 2021. szeptember 9-én Önkormányzatunk - az Ebr42 pályázati rendszerben – „Nyilatkozat”-ot nyújtott be az egyszerűsített költségtervre, várható üzemeltetési költségtípusokra, adólevonási jogra, és a támogatott tevékenységek kezdete-vége időpontokra vonatkozóan. A Nyilatkozat Támogató általi elfogadását követően 2021. szeptember 15-én került aláírásra és lépett hatályba a Támogatói okirat, amellyel kezdetét vette a támogatott tevékenységek részletes bemutatását és a részletes költségtervet tartalmazó „Adatlap” elkészítése, amelyre 60 nap áll rendelkezésre. A „Nyilatkozat” és „Adatlap” a Támogatói okirat elválaszthatatlan részét hivatottak képezni.

A Támogatói okirat és a benyújtott „Nyilatkozat” jelen előterjesztés mellékleteként kerülnek bemutatásra.

Tájékoztatom a Tisztelt Közgyűlést, hogy a fejlesztések becsült időigénye szerint a projektek megvalósítási ideje minden elem tekintetében meghaladja az okiratban megjelölt 2022.12.31-i projektzárási határidőt, ezért az Önkormányzat a Támogatói okirat 15. pontja értelmében a támogatás felhasználási határidejének egy évvel való hosszabbítását fogja kezdeményezni.

A Támogatói okirat 17. pontja szerint a fősorokhoz rendelt kiadási tételek teljes összegei között felfelé és lefelé egyaránt, legfeljebb a támogatás összegének 20%-áig saját hatáskörben – Támogatói okirat módosítás nélkül - átcsoportosítás hajtható végre.

Javaslom a Tisztelt Közgyűlésnek, hogy a fenti fejlesztések kormányzati támogatásból történő megvalósítását támogassa, és a tevékenységek részletes bemutatását és költségtervét tartalmazó „Adatlap” az előterjesztésben foglaltaknak megfelelő tartalommal kerüljön benyújtásra.

**II.**

Szombathely Megyei Jogú Város Önkormányzata támogatást nyert a város kerékpárútjainak fejlesztésére. A TOP-6.4.1-15-SH1-2016-00001 „Szombathely Megyei Jogú Város kerékpárosbarát fejlesztése” projekt támogatási szerződése 2016.11.11-én lépett hatályba. A megkötött támogatási szerződés értelmében 11 új kerékpáros útvonal jön létre Szombathely közigazgatási területén, közel 10 kilométerrel növelve a város kerékpáros útvonalainak hosszát. A kerékpárutak kivitelezési munkálatai 2020 nyarán elkezdődtek, több szakasznak már megtörtént a forgalomba helyezése. A projekt részeként a város több pontján új kerékpártámaszok elhelyezésére is sor kerül, amelyet érintően megtörtént a munkaterület-átadás.

A projekt része továbbá Szombathely közigazgatási területén egy kötött gyűjtésű kerékpáros közösségi közlekedési rendszer (ún. közbringa rendszer) kiépítése, amelynek megvalósítására közbeszerzési eljárás került kiírásra.

A közbeszerzési eljárásban az ajánlattételi határidő lejártáig összesen 2 ajánlat érkezett. Az eljárás során rendelkezésre álló anyagi fedezet nettó 51.902.080,- Ft, míg a beérkezett ajánlatok nettó 74.999.100,- Ft és 98.701.575,- Ft összegűek voltak. Mivel mindkét ajánlat jelentősen meghaladta a rendelkezésre álló forrást, az eljárás eredménytelenül zárult.

A projektelem megvalósítása csak többlettámogatás bevonásával lenne lehetséges, amelynek Támogató általi megítélése rendkívül bizonytalan és az igénylés eljárásrendje szerint hosszadalmas. A piaci árak folyamatos emelkedése miatt az is kérdéses, hogy egy új közbeszerzési eljárás eredményessé nyilvánításához elegendő lenne-e az esetlegesen rendelkezésünkre bocsátott többlettámogatás.

A projekt záró mérföldköve 2022.01.30. napja. A közbeszerzési eljárás újbóli lefolytatása és maga a kivitelezés több, mint egy évvel hosszabbítaná meg a projektet, amelyre már csak az Irányító Hatóság külön jóváhagyásával lenne lehetőség.

További nehézséget okoz a közbringa rendszer fenntartásával kapcsolatosan felmerülő évről-évre növekvő költségek vállalása figyelemmel az Önkormányzat jelenlegi gazdasági helyzetére.

Javaslom a Tisztelt Közgyűlésnek, hogy a fenti indokok alapján a kötött gyűjtésű kerékpáros közösségi közlekedési rendszer (közbringa rendszer) projektelem elhagyásáról dönteni szíveskedjen.

Kérem a Tisztelt Közgyűlést, hogy az előterjesztést megtárgyalni, a határozati javaslatokat elfogadni szíveskedjen.

**Szombathely, 2021. szeptember 17.**

 **/: Dr. Nemény András :/**

**I.**

**Határozati javaslat**

**……../2021. (IX. 30.) Kgy. sz. határozat**

1. A Közgyűlés megismerte a települési önkormányzatok gazdaság újraindítását célzó beruházásainak támogatásáról és egyes önkormányzatokat érintő Korm. határozatok módosításáról szóló 1625/2021. (IX.3.) Korm. határozathoz (továbbiakban: 1625/2021. (IX.3.) Korm. határozat) kapcsolódó Támogatói okiratot és „Nyilatkozat”-ot.
2. A Közgyűlés felkéri a Polgármestert, hogy az 1625/2021. (IX.3.) Korm. határozat alapján Szombathely Megyei Jogú Város részére megítélt 905.000.000,- Ft összegű vissza nem térítendő támogatás „Adatlap”-ját az előterjesztésben ismertetett tartalommal nyújtsa be:
* belterületi útfejlesztések: 435 millió Ft

Magyar László utca (Brutscher és a Dózsa György utca közötti szakasz)

Nádasdy Ferenc utca teljes szakasza

Paragvári utca (Deák Ferenc utca és az Uzsoki utca közötti szakasz)

Dozmat utca teljes szakasza

* Gyöngyös-patak hídrekonstrukció: 130 millió Ft

Szent István király utcai Gyöngyös-patak híd

* a Vásárcsarnok környékének rekonstrukciója, kapcsolódó parkolók kialakítása: 220 millió Ft
* Víztorony és környezetének fejlesztése, II. ütem: 120 millió Ft
1. A Közgyűlés felkéri a Polgármestert, hogy a támogatás felhasználási határidejének – a fejlesztések becsült időigénye szerinti - 1 évvel történő hosszabbítását a Támogató felé haladéktalanul jelezze.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** 1. azonnal

2. a Támogatói okirat hatályba lépését (2021.09.15.) követő 60 napon belül, legkésőbb 2021.11.14. napjáig

 3. azonnal

**II.**

**Határozati javaslat**

**……../2021. (IX. 30.) Kgy. sz. határozat**

A Közgyűlés a TOP-6.4.1-15-SH1-2016-00001 jelű, „Szombathely Megyei Jogú Város kerékpárosbarát fejlesztése” című projekt kapcsán a kötött gyűjtésű kerékpáros közösségi közlekedési rendszer (közbringa rendszer) projektelem elhagyásával egyetért, és felkéri a Polgármestert a Támogató felé szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal